ཀླུ་སྦྱིན་དགེ་བཤེས་རིན་པོ་ཆེའི་རྣམ་ཐར་བཞུགས་སོ།།_རླབས་ཕྲེང་དང་པོ།
མཐུ་སྟོབས་རྭ་རྩེ་རྣོན་པོ་གདེངས་ཙམ་གྱིས།། མཐའ་དག་སྲིད་པའི་གདོན་བགེགས་འབྱུང་པོ་ཀུན།། བསྐལ་པའི་མེ་དང་འཕྲད་པའི་བུད་ཤིང་བཞིན།། འཇིགས་མཛད་རྡོ་རྗེ་རྣོན་པོས་ཤིས་པ་སྒྲུབས།། དགུང་ལོ་ཉི་ཤུ་པ་རབ་བྱུང་བཅུ་དྲུག་པའི་ཉག་མ་བཅུ་གསུམ་པ་བྱི་༡༩༤༨་ལོའི་ཆོ་འཕྲུལ་ཟླ་བའི་ནང༌། བདེ་བར་གཤེགས་པའི་གསུང་རབ་དགོངས་འགྲེལ་དང་བཅས་པའི་གཞུང་ལུགས་རྒྱ་མཚོ་ལྟ་བུ་ལ་གསན་བསམ་སློབ་གཉེར་རྒྱ་ཆེར་མཛད་པའི་ཆེད་དབུས་འགྱུར་དམ་པའི་ཆོས་ཀྱི་ཞིང་ས་ལ་སྙེགས་པའི་སྟ་གོན་བྱས་ཏེ། དེ་ཡང་མདོ་ཁམས་གྱི་དགེ་ལྡན་པའི་ཆོས་སྡེ་ཕལ་བོ་ཆེའི་གྲྭ་རྒྱུན་རྣམས། གཞོན་ནུའི་དུས་སུ་ངེས་པར་དུ་དབུས་འགྱུར་ཞིང་གི་གདན་ས་ཆེན་པོ་གང་ཡང་རུང་བ་ཞིག་ཏུ་འཛུལ་ཞུགས་བྱེད་དགོས་ཏེ། དེ་ཡང་གཞུང་ལུགས་རྒྱ་མཚོ་ལ་གསན་བསམ་དང༌། བཀའ་ལུང་དབང་གསུམ་གྱི་མན་ངག འགྲོ་འདུག་གྱི་སྤྱོད་ལམ་སོགས་ཀྱི་ཆེད་དུ་ཡིན་ཏེ། དུས་ཡུན་རིང་མོ་ཞིག་ནས་གྲྭ་རྒྱུན་ནད་ཅོང་རིགས་ཕུད་པའི་དེ་བྱིངས་སྟོད་གྲྭ་སའི་གྲྭ་ཚང་དུ་མི་འགྲོ་ན་ཧ་ལམ་མི་ཆོག་པའི་ལུགས་སྲོལ་དེ་ཉིད་རྒྱུན་འཇགས་ལྟ་བུར་གནས།   ཕྱོགས་གཞན་ཞིག་ནས་བཤད་ན་ཀུན་མཁྱེན་འཇམ་དབྱངས་བཞད་པའི་རྡོ་རྗེས་དུས་རབས་བཅོ་བརྒྱད་པའི་ནང་གཞི་ནས་ཕྱག་བཏབ་པའི་མདོ་སྨད་ལྷོ་རྒྱུད་ཀྱི་གདན་ས་ཆེན་པོ་བླ་བྲང་བཀྲིས་འཁྱིལ་གླིང་དུ་མདོ་སྔགས་གཉིས་ཀྱི་འཆད་ཉན་ཙམ་དུ་མ་ཟད་ད་དུང་སྨན་རྩིས་སྒྲ་སྙན་སོགས་ཐ་སྙད་རིག་པའི་གནས་དང་བཅས་པ་ཤིན་ཏུའང་དར་ཞིང༌། དུས་ཕྱིས་གངས་ཅན་པའི་བཅུ་ཕྲག་ཤེས་བྱ་ཀུན་གྱི་ཕྱི་མོ་གཅོལ་ས་ལྟ་བུར་གྱུར་ན། ཁམས་ཁུལ་གྱི་ཆོས་སྡེ་ཆེན་པོ་དག་ཀྱང་དེ་འདྲའི་རྟེན་གཞིར་ཆགས་འོས་པ་ལ། རྒྱུ་མཚན་གང་ཞིག་གིས་དེ་ལྟར་ཆགས་མ་ཐུབ་པ་ཡིན་ནམ་སྙམ་མོད། གང་ལྟར་ས་ཐག་ཤིན་ཏུ་རིང་བའི་ལམ་དུ་མི་རབས་ནས་མི་རབས་བར་དུ་རྒྱུན་འགྲིམ་བྱེད་དགོས་པའི་ལམ་སྲོལ་ལ་ཆ་རྐྱེན་སྣོན་མ་ཞིག་ཀྱང་སྤྲོད་པ་ནི་ལུང་པའི་དཔེ་ལ། གྲྭ་པའི་གྲྭ་ས་དང༌།།བུ་མོའི་གནས་ས།། ཞེས་དང༌། རྒྱལ་སྲས་ཐོག་མེད་བཟང་པོས། གཉེན་གྱི་ཕྱོགས་ལ་འདོད་ཆགས་ཆུ་ལྟར་གཡོ།། དགྲ་ཡི་ཕྱོགས་ལ་ཞེ་སྡང་མེ་ལྟར་འབར།། བླང་དོར་བརྗོད་པའི་གཏི་མུག་མུན་པ་ཅན།། ཕ་ཡུལ་སྤོང་པ་རྒྱལ་སྲས་ལག་ལེན་ཡིན།། ཞེས་གསུངས་པ་དང་མཐུན་པར་སྐུའི་གཅུང་པོ་ངག་དབང་བཀྲིས་དང་མཉམ་དུ་དགོན་སྡེ་འདིའི་གྲྭ་པ་ཚོ་གྲྭ་སར་འགྲོ་དུས་ཀྱི་ལུགས་སྲོལ་ལྟར། ལུས་ལ་ལྭ་བ་དཀར་པོའི་ཕྱུ་བ་རེ་དང༌། སྐེད་པར་འུར་རྡོ་ཆུ་མིག་དགུ་སྒྲིལ། ལགཏུ་མདུང་རིང་རེ་བསྣམ་རྒྱུ་བཅས་གྲ་སྒྲིག་བྱས། གཞིས་དགོན་ནས་འཐོན་ཁར་བླ་བྲང་ཁག་ལ་ཐོན་མཇལ་གཅར་རྒྱུའི་ལུགས་སྲོལ་ལྟར་ཕེབས་སྐབས། འབྲུག་ལངས་བླ་མ་སྐུ་གོང་མ་བློ་བཟང་བསྟན་འཛིན་འཕྲིན་ལས་རིན་པོ་ཆེའི་ཞལ་ནས། ཁོང་གཉིས་ལ་གྲོ་མ་མར་ཁུ་རེ་དྲོངས་ཞེས་གསོལ་དཔོན་ལ་མངགས། ཐུགས་ཤིན་ཏུ་དགྱེས་བརྩེ་ཆེན་པོ་གནང་སྟེ་ཁྱེད་གཉིས་ཨ་ཞང་གིས་གྲྭ་སར་གཏོང་བ་ཤིན་ཏུ་ལེགས། འོན་ཀྱང་ཁོང་གིས་གནང་བའི་རྟ་ངང་པ་དེ་བོད་ཉི་མ་ལྷ་སར་ཆིབས་ནས་འགྲོ་ན་ཕན་ཐོགས་མི་ཡོང༌། དེ་བས་རྟ་གཞན་ཞིག་དང་བརྗེས་ན་དགའ་མ་གཏོགས་ལམ་དུ་དཀའ་ངལ་འཕྲོད་འོང་གསུངས། ཁྱིམ་གཞིས་སུ་ཡོང་ནས་འབྲུག་ལངས་བླ་མས་ཇི་སྐད་གསུངས་པ་རྣམས་ཡབ་ཡུམ་ལ་ཞུས་པས། ཡབ་ཀྱིས་ཨ་ཞང་ལགས་ཀྱིས་འདི་འདྲ་གཟིགས་པ་ཆེན་པོ་གནང་བཞིན་དུ། ད་དུང་རྟ་ངང་པ་དེ་གཞན་ཞིག་དང་བརྗེ་དགོས་ཞེས་ངས་ནི་ཞུ་ཕོད་ས་མ་རེད་གསུངས། མ་ཡུམ་གྱིས་འབྲུག་ལངས་བླ་མ་མངོན་ཤེས་ཐོགས་མེད་རེད། རྟ་ངང་པ་དེས་བར་ལམ་ནས་ཕྲུ་གུ་འདི་གཉིས་ལ་དཀའ་ངལ་བཟོ་རྒྱུ་གཏན་འཁེལ་བས་ཅིས་ཀྱང་ཨ་ཞང་ལ་ཞུ་དགོས་ཞེས་ནན་ཏན་དུ་ཞུས་ཀྱང་ཡབ་ཀྱིས་མ་གསན། རྗེས་སོར་རྟ་ངང་པ་དེ་ཉིད་ལམ་ནས་རྐང་པ་ཞར་སྟེ་དྲེལ་པའི་རྗེས་ལ་མ་བསྙེགས་སྟབས་འབྲོག་པ་ཞིག་ལ་རྟ་དཀར་པོ་ན་སོ་རྒན་པ་ཞིག་དང་བརྗེ་དགོས་བྱུང༌། ལྷ་སར་སླེབས་ནས་རྟ་རིན་དངུལ་ཊམ་ཁ་ཤས་མ་གཏོགས་མ་རགས་པས་འབྲུག་ ལང་བླ་མ་སྐུུ་གོང་མ་དེ་མངོན་ཤེས་ཐོགས་མེད་ཡིན་ཞེས་གསུངས། སྤྱིར་མདོ་ཁམས་ཏྲེ་ཤོད་ཡུལ་ནས་དབུས་འགྱུར་ཆོས་ཀྱི་ཞིང་སར་སློབ་གཉེར་ལ་ཕེབས་མཁན་གྲྭ་རྒྱུན་རྣམས་ཁྱིམ་གཞིས་ཀྱི་ཁ་ཐེབས་ལ་བརྟེན་ནས་ཅུང་ཟད་དྲག་གྲས་རྣམས་དྲེལ་བ་དང་མཉམ་དུ་འགྲོ་སྲོལ་དང༌། ཁྱིམ་གཞིས་འཁོས་ཞན་རྣམས་རང་མཉམ་གྲྭ་གྲོགས་བཅུ་ཕྲག་ནས་བརྒྱ་ཕྲག་བར་མཉམ་དུ་རྒྱབ་ཏུ་རྡོ་ཁྲེས་ཁུར། སྐེད་པར་འུ་རྡོ་འདོགས། ལག་ཏུ་མདུང་རིང་བསྣམས་ནས་རུ་བསྒྲིགས་ཏེ་སྒར་དཔོན་གྱི་བཀོད་པ་ཧ་ཅང་བཙན་པོའི་འོག་ནས་འགྲོ་སྲོལ་ཡོད་པ་ལས། རྗེ་འདི་ཉིད་ནང་ཁྱིམ་གྱི་འཁོས་བབ་དང་བསྟུན་ནས་ཏྲེ་ཧོར་དཀར་མཛེས་གཟིགས་རྒྱབ་བླ་བྲང་གི་དྲེལ་པའི་བརྒྱུད་ནས་ལྷ་སར་ཕེབས། དེ་ཡང་དེང་སང་ལྟར་མིན་པར། ཏྲེ་ཤོདནས་དབུས་ལྗོངས་སུ་ལེ་དབར་ཁྲི་ཕྲག་གིས་ཆོད་པ་དང༌། རྗེ་མར་པས། བཅའ་འཕྲང་དང་ཆུ་ལ་ཐར་དུས་མེད།། ནགས་འཐུག་པོ་ཞིག་ལ་ཐོན་དུས་མེད།། ཤིང་སྡོང་པོ་མི་རོ་རིལ་པ་འདྲ།། ལམ་དེ་ཀུན་གྱི་འཇིགས་པ་མཐོང་བ་ན།། དུས་དེང་སང་དྲན་ཡང་གློ་སྙིང་འདར།། ཞེས་གསུང་པ་དང་མཐུན་པར་ལ་དང་ལུང་པ་ཆུ་དང་ཟམ་པ། རི་ཕྲང་དང་བྲག་ཕྲང་སོགས་བགྲང་གིས་མི་ལངས་ཤིང༌། ད་དུང་རྫ་གསེབ་དང་གྲོག་རོང༌། ནགས་ཁྲོད་དང་ལུང་སྟོང་སོགས་སུ་རྐུ་མ་དང་ཇག་པ། ལྷ་འདྲེ་དང་གདོན་བགེགས། སྟག་གཟིགས་དང་དམ་དྲོད་འདྲ་མིན་གྱི་འཚེ་བའི་འཇིགས་པ་ཤིན་ཏུ་མང་སྟབས། གནས་སྐོར་བ་དང་གྲྭ་རྐྱང་རེ་གཉིས་ཙམ་རེ་སོང་ན་རྐུ་ཇག་དང་ལྷ་འདྲེའི་ཉེན་ཁ་ཤིན་ཏུ་ཆེ་བ་བཤད་དེ། དེ་སྔོན་ཡིག་དྲུང་ཞིག་གྲོགས་མེད་གཅིག་པུར་དབུས་ལྗོངས་སུ་བསྐྱོད་པའི་སྐབས་ཇག་པ་སྐྱ་མི་བཅོ་ལྔ་ཙམ་ཞིག་མི་དེ་དང་རྒྱང་ཐག་མི་རིང་ཙམ་ནས་ཕྱིར་བཞིན་དུ་རྗེས་སུ་ཡོང༌། ཡིག་དྲུང་པ་དེ་དོགས་པ་ཟོས་པར་མ་ཟད། རང་ཉིད་ཇག་པའི་ལག་འོག་ཏུ་ཚུད་ལ་ཉེ་བ་ཤེས་ནའང༌། མི་ཧྲེང་གཅིག་གིས་གོ་མཚོན་ལྡན་པའི་སྐྱ་མི་བཅོ་ལྔ་ལ་ཡ་ལན་ཕྲད་ཐབས་མེད་པས། འགྱོགས་པར་སོང་སོང་བ་ན་ཆུ་འགྲམ་ཞིག་ཏུ་ཕྲུ་གུའི་རོ་ཞིག་ཐོགས་འདུག་པ་མཐོང༌། ཁོས་རོ་དེའི་མགོ་བཅད་ནས་ས་ཁུག་ཅིག་ཏུ་ཚྭ་འབོགས་རྒྱག་ཁུལ་གྱིས་ཧ་ཡང་ནང་དུ་བཙོ་བཞིན་པའི་སྐབས་ཇག་པ་སྐྱ་མི་ཚོ་འཁྲིས་ལ་སླེབས་ཏེ། ཤག་པོ་ང་ཚོ་ལའང་ཇ་བླུད་རོགས་ཟེར། ཁོས་ཁ་གང་ཡང་མ་གྲགས་པར་གང་འཚམས་སྡོད་རྗེས། ཧ་ཡང་ཁ་གཅོད་ཕྱེས་ཙམ་བྱས་མི་མགོ་དེའི་ཨ་ཆོག་ནས་འཇུས་ཏེ་དཀྲུག་དཀྲུག་ཅིག་བཏང་ཞོར། ཁོ་རེ་ད་དུང་འཚོས་མི་འདུག་ག་ལབ་སྟེ་ཧ་ཡང་ཁ་གཅོད་ཕྱིར་བཀབ། མིག་གཉིས་ཀ་བཙུམས་ནས་ཙོག་གེར་སྡོད་པས། ཇག་པ་དེ་ཚོས་ཡིག་དྲུང་པ་དེ་སྔགས་འཆང་གྲུབ་ཐོབ་ནུས་པ་ཅན་ཞིག་རེད་བསམ་ནས་སྐྲག་ཐག་ཆད་དེ། རྐུན་འཕྲོག་བྱེད་རྒྱུ་ཕར་ཞོག་གཅིག་གིས་གཅིག་ལ་ལྟ་བཞིན་ག་ལེར་ལངས་ནས་བྲོས་སོང་སྐད། ཡང་དེ་སྔོན་གྲྭ་སར་ཕེབས་མཁན་གྲྭ་པ་ཁེར་རྐྱང་ཞིག་ལམ་དུ་ བསྐྱོད་པའི་སྐབས་མི་མེད་ལུང་སྟོང་ཞིག་ནས་ཟོམ་དཀྲིས་ཤིག་སྙེད་པ་དེ་ཚ་འབོག་རྒྱབ་དུས་མེ་ཤིང་ལ་བསམ་ནས་ཁུར་ཤིང་སྟེང་དུ་བསྒར། དེའི་དགོངས་མོར་ནགས་འདབས་ཤིག་ཏུ་ཞགས་ས་སྡོད་རྩིས་ཀྱིས་ཇ་སྐོལ་བཞིན་པའི་སྐབས་གློ་བུར་དུ་ནགས་ཁྲོད་དེ་ནས་མི་རྒོད་འཇིགས་སུ་རུང་བ་ཞིག་ཚམ་ཚོམ་མེད་པར་ཐོན་ནས་ཁོའི་འཁྲིས་ལ་སླེབས། གང་ཙམ་ཕྱིན་རྗེས་མི་རྒོད་དེའི་མཆན་ཁུངས་ནས་རྡོ་ལོག་ཅིག་བླངས་ཏེ་འཕུར་འཕུར་བྱེད་ཞོར་གྲྭ་པ་དེའི་གདོང་ལ་ཅེར་ནས་ཡང་ཡང་ཧ་རྒོད་བྱས་བྱུང་བ་དང༌། གྲྭ་པ་དེ་ཉིད་བྲོས་ས་དང་གབ་ས་གཞན་གང་ཡང་མེད་སྟབས་འུ་ཐུག་སྟེ་ད་ཅིན་ཁུར་འོང་བའི་ཟོམ་དཀྲིས་དེ་ཉིད་ཐབ་ཏུ་མེ་འབར་བཞིན་ཡོད་པ་ཉིད་ཚུན་བླངས་ནས་ཧོབ་སྟེ་མི་རྒོད་དེའི་སྐེ་ལ་བསྐོན་པས། མི་རྒོད་དེ་ཞེད་སྣང་གིས་སྐད་ངན་ཆེས་ཆེར་འཛེར་བཞིན་ནགས་ཁྲོད་དུ་བྲོས་སོང་པའི་ཤུལ་ནས་ཁོ་རང་ཡང་ཐབ་ཆས་རྣམ་བསྡུ་བསོགས་བྱས་ཏེ་བྲོས། སྐབས་གཞན་ཞིག་ཏུ་མགོ་ལོག་གསེར་ཐར་ནས་ཡིན་པའི་འབྲོག་ཕྲུག་ལོ་ན་བཅུ་བདུན་བཅོ་བརྒྱད་ཅན་གཉིས་དབུས་གཙང་ཁུལ་དུ་མཆོད་འཇལ་དང་གནས་སྐོར་ལ་སོང་བའི་ལམ་བར་དུ་ལམ་རོགས་ན་ནས་འགྲོ་མི་ཐུབ་པར་གྱུར་ཀྱང་ས་སྟོང་ལུང་སྟོང་ཡིན་སྟབས་ཅི་བྱ་མེད་པར་རོགས་པ་བརྒལ་པ་ལ་ཁུར་ནས་སོང་སོང་ཡང་གྲོང་པ་ཡོད་སར་མ་སླེབས་གོང༌། མི་མེད་ལུང་སྟོང་ཞིག་ན་བྲག་ཕུག་ཅིག་གི་འོག་ཏུ་ཚེ་ཡི་དུས་བྱས། ལམ་རོགས་དེས་ཕུང་པོ་ས་སྦས་གཏོང༌། མ་ཎི་དང་སྒྲོལ་མ་སོགས་ཁ་ནས་གང་ཤེས་འདོན། རོགས་པའི་ཅ་ལག་རྣམས་ཁུར་ནས་དགོན་སྡེ་ཁག་དང་བླ་མ་དགེ་བཤེས་སོགས་ལ་བསྔོ་བརྟེན་དང་ངན་སློང་རྣམས་ལ་སྦྱིན་ནས་རྫོགས་པར་བྱས། སླར་ཡང་མི་མེད་ལུང་སྟོང་གི་འབྲོག་དགོན་ཞིག་ཏུ་སླེབས་ནས་འགྲོ་བཞིན་པའི་སྐབས། རྒྱབ་ལོག་ནས་ཁོ་རེ་ངོ་ཚ་ཁྲེལ་མེད་ཁྱེད་ཀྱིས་ང་མ་ཤི་གོང་ནས་ས་འོག་ཏུ་སྦས། ངའི་རྒྱུ་རྫས་ཡོངས་རྫོགས་དོན་མེད་མི་ལ་སྟེར་རང་གིས་ཟོས་ནས་མེད་པ་བཟོས། ད་རེས་ངས་ཁྱེད་རང་དགར་མི་བཞག་ཐག་གཅོད་ཡིན་ཟེར་ནས་འཆོང་བྱུང་ཡང༌། འགྲམ་ལ་སླེབས་དུས་ཁ་ཐུག་གནོད་པ་བྱེད་མ་ནུས། འབྲོག་ཕྲུག་དེས་ཐབས་ཤེས་གང་དྲག་གིས་ཉིན་མཚན་དྲུག་ཙམ་མཉམ་འགྲོ་མཉམ་འདུག་བྱེད་དགོས་བྱུང་བའི་མཐར་རི་སྟོང་ཞིག་ན་ཁེར་རྐྱང་དུ་བཞུགས་པའི་བླ་མ་ཞིག་དང་མཇལ། དེས་དམ་རྫས་དང་སྲུང་མདུད་གནང་ནས་དམ་རྫས་དེ་རོ་ལོང་གི་ཁར་འགྲོ་ངེས་བྱེད་དགོས་པ་དང༌། སྲུང་མདུད་དེ་རང་ལུས་དང་མི་འབྲལ་བར་བྱེད་དགོས། ཁ་སང་ནས་ཁྱོད་རོ་ལངས་དེས་གསོད་རྒྱུ་གཏན་འཁེལ་ནའང་ཁྱེད་རང་གི་སྐེ་ལ་ཡོད་པའི་སྲུང་མདུད་དེའི་སྐུ་དྲིན་ལས་གླགས་མ་སྙེད་པ་རེད་ཅེས་དང༌། འདི་ནས་གང་མཚམས་ཕྱིན་རྗེས་མཆོད་རྟེན་ཞིག་གི་རྩར་གཡུ་དང་བྱུ་རུ་མང་པོ་འཐོར་ཡོད། དེ་དག་རོ་ལངས་ནང་ཞུགས་མཁན་གདོན་འདྲེ་དེའི་སྐྱེ་བ་སྔོན་མའི་ཅ་དངོས་ཡིན་པས་ཁྱོད་ཀྱིས་སྒྲུག་ཁུལ་གྱིས་དང་ཁོས་ཀྱང་སྒྲུག་ཡོང༌། དེ་དུས་ཁྱེད་ཀྱིས་ཁོ་རེངས་ཐུབ་པ་བཟོ་དགོས། དེ་གར་རེངས་མ་ཐུབ་ན་ཁྱོད་རོ་ལངས་ཀྱི་ལག་འོག་ནས་མི་ཐར་ཞེས་མངགས་པ་ལྟར་བྱས་པས། མཆོད་རྟེན་དེའི་འཁྲིས་ལ་རེངས་ཐུབ་ཙམ་བྱུང༌། ལྷ་སར་མཆོད་མཇལ་གནས་སྐོར་གྲུབ་ནས་རང་ཡུལ་ལོག་ཉེ་མཚམས། སྔོན་གྱི་བླ་མ་དེ་ཉིད་ལྷ་ས་མ་ནག་ཞོལ་དུ་གུར་ཆུང་ཞིག་ཕུབ་ནས་བཞུགས་འདུག་པ་དང་མཇལ་ནས་སླར་ཡང་མོ་ལུང་ཞུས་པས། ཁྱོད་རང་སླར་ཡང་སྔར་གྱི་རོ་ལངས་དེས་གནོད་པ་ཐེངས་གཅིག་ཡོང༌། དེ་དུས་ཁྱེད་རང་འདི་དང་འདི་འདྲ་གྱིས་ཞེས་མངགས་ནས་སྲུང་མདུད་ཅིག་དང་གཏོར་མ་ཐེ་བོ་ཙམ་ཞིག་གནང་ཡང༌། འབྲོག་ཕྲུག་དེས་ད་ཡིན་ན་ས་ཕྱོགས་དེ་ནས་མི་འགྲོ་ཐག་གཅོད་ཡིན་བསམ་ནས་ཕྱིན་ལོག ཕ་ཡུལ་དུ་ཕྱིར་ལོག་པའི་ཉིན་ཅིག་ཉི་མ་དགུང་གར་སླེབས་ཉེ་སྐབས་ཤིག་སྔར་རང་གི་ལམ་གྲོགས་ཀྱི་ཕུང་པོ་སྦས་སའི་བྲག་ཁུངས་དེའི་འཁྲིས་རྨི་ལམ་བཞིན་དུ་སླེབས། ཁོ་གཞི་ནས་སྐྲག་སྣང་ཚད་མེད་སྐྱེས་ཏེ་བླ་མའི་མན་ངག་དེ་དག་དྲན་གསོ་གཏོང་གིན་བྲོས།  གང་མཚམས་སོང་རྗེས་རྒྱབ་ལོག་ནས་ཁོ་རེ་ཁྱོད་དེ་གར་སྡོད་ཅིག  ངོ་ཚ་མེད་པ་ཁྱེད་ང་མ་ཤི་གོང་ནས་ས་སྦས་གཏོང༌། རྒྱུ་ནོར་རྣམས་ཕོངས་མེད་དུ་གཏོར་རྗེས་ད་དུང་ང་མགོ་སྐོར་གཏོང་ནས་རེངས། ཅི་ངན་གང་སྡུག་ཇི་ཙམ་བཟོས་པ་དེ་ཚོ་ཚང་མ་ངས་བརྗེད་མེད། དེ་རིང་ངས་ཁྱེད་ལ་བཟོ་སྟབས་ཤིག་བཟོ་འོང་ཟེར་ནས་གློག་འཁྱུག་པ་ལྟར་མཆོང་བྱུང༌། ཁོས་ཕྱི་ལྟོས་ཤིག་སློག་པས་རོ་ལངས་དེ་སྔར་དང་མི་འདྲ་བར་སྐྲ་སེར་ཞིང་རིང་བ་དང་ཤ་སྐམ་ཞིང་ལུས་རིད་པ། སྲིན་པོ་དངོས་གནས་འདྲ་བར་གྱུར་འདུག་ཀྱང་ས་སྟོང་ལུང་སྟོང་ལ་བྲོས་ས་གབ་ས་གབ་ས་གང་ཡང་མེད་སྟབས་བླ་མས་གནང་བའི་གཏོར་གོག་འཐེ་བོང་ཙམ་པ་དེ་ཚུན་བླངས་ནས་ཤུགས་ཀྱིས་འཕངས་པས་རོ་ལངས་དེའི་བྲང་ལ་ཐེབས་ནས་དེ་ཉིད་དུ་རེངས། འབྲོག་ཕྲུག་དེ་ཉིད་དུས་ཕྱིས་རིགས་གནས་གསར་བརྗེ་སྐབས། འབྲོག་བདག་གྲལ་རིམ་ཡིན་པས་གུང་ཁྲན་གྱི་ཆབ་སྲིད་དོ་དམ་འོག་ཚུད་ནས་དར་མདོ་དགའ་ལྡན་ལྔ་མཆོད་དགོན་དང་དེ་ནས་མི་ཉག་ར་རྔ་ཁའི་བཙོན་ཁང་དུ་ལྷུང་སྐབས་དངོས་བྱུང་གི་ལོ་རྒྱུས་དེ་དག་བཤད་པར་གྲགས། ཡང་ཧོར་བྲག་མགོ་ནས་ཡིན་པའི་གྲྭ་རྒྱུན་ཞིག་ཁེར་རྐྱང་དུ་དབུས་ལམ་ལ་འགྲིམ་སྟེ་ཁམས་བྲག་གཡབ་ཀྱི་གྲོང་གསེབ་ཅིག་ཏུ་ལྟཽ་སློང་བར་སོང་སྐབས་མི་ཚང་ཞིག་གིས་ནང་དུ་གདན་དྲངས། གཟའ་བཏུང་ཚིམ་པར་སྟེར་རྗེས་ང་ཚོར་ནད་པ་ཞིག་ཡོད། དེར་གནོད་པ་འདྲ་མོ་ཞིག་གིས་སྨྱོ་ནས་དྲག་བསྐྱེད་མི་ནུས་པ་འདུག་པས། ཁྱོད་ཀྱིས་ཅིས་ཀྱང་བཀའ་བསྒོ་ཞིག་མཛོད་དགོས་ཞེས་ནན་གྱིས་བསྐུལ། གྲྭ་པ་དེས་ང་རང་གཞི་ནས་གྲྭ་སར་འགྲོ་མཁན་ཡིན། འདོན་ཡོན་ཏན་ཆོ་ག་ཕྱག་ལེན། སྔགས་ནུས་པ། སྒྲུབ་པ་ཉམས་ལེན་ཟེར་བ་གང་ཡང་མེད། ངས་འཇོན་རྒྱུ་མ་རེད་ཅེས་ཇི་ལྟར་གཤོལ་ཡང་མ་ཉན་པར་ནད་པ་སར་འགྲོ་དགོས་བྱུང༌། དེར་བུ་མོ་ལོ་ཆུང་ཞིག་སྨྱོ་ནས་ཁང་པ་ཞིག་ཏུ་བཙུད་ཡོད་པ་དེ་དང་མཉམ་དུ་བཙུད་བྱུང་བ་དང༌། གྲྭ་པ་དེ་ཅི་བྱེད་མ་རྙེད་པར་བུ་མོ་དེར་ཕྱག་ཕུལ་ཏེ། སྐུ་མཁྱེན་ཐུགས་མཁྱེན། ང་ནི་གྲྭ་རྐྱང་ཉམ་ཆུང་གཞི་ནས་གྲྭ་ས་འགྲོ་མཁན། འདོན་ཡོན་ཏན་དང་སྔགས་ནུས་པ་གང་ཡང་མེད་མཁན་ཞིག་ཡིན་པས་ཁྱེད་རང་ལ་བཀའ་བསྒོ་བྱེད་རྒྱུའི་ནུས་པ་གང་ཡང་མེད། འོན་ཀྱང་མི་ཚང་འདི་ནས་ལྟོ་རྒྱགས་ཚད་ཅིག་བཟོས་ཚར་བས་ཁྱེད་ཀྱི་འཁྲིས་ལ་མི་གཅར་ཀ་མེད་བྱུང༌། རབ་བྱུང་ན་ཁྱོད་རང་འདིར་མ་བཞུགས་པར་ཐེངས་གཅིག་ཕེབས་རོགས་གནང་ཐུགས་རྗེ་གཟིགས་ཞེས་ནན་གྱིས་ཞུས་པས། ཁོག་ཞུགས་གདོན་འདྲེ་དེས། ཁྱེད་རང་རང་གི་གནས་ཚོད་ཤེས་མཁན་གྱི་ཉམ་ཆུང་གཞུང་དྲང་ཞིག་རེད་འདུག དེར་བརྟེན་ད་རེས་ང་ཐེངས་གཅིག་ཁྱོད་ཀྱི་རེ་བ་བཞིན་འགྲོ་ཆོག དྲང་པོར་བཤད་ན་ང་བྲག་གཡབ་རྒྱལ་པོ་ཟེར་བ་དེ་ཡིན། ང་ལ་ཁ་གཏད་བྱེད་མཁན་བླ་མ་དགེ་བཤེས་དང༌། སྔགས་པ་གཅོད་པ་སོགས་མང་པོ་བྱུང་མྱོང་ཡང་དེ་ཚོས་རང་སྣང་དག་པའི་ང་རྒྱལ་ལ་བརྟེན་ནས་སྙིང་རྗེ་དང་བྱམས་བརྩེ་ཤས་ཆུང་སྟབས་ང་ལ་གང་ཡང་བྱེད་མི་ནུས་པར་མ་ཟད་རང་ཉིད་ཕུང་བའི་རྐྱེན་དུ་སོང་བ་ཉུང་ཉུང་མིན། ཉམ་ཆུང་གཞུང་དྲང་ཁྱེད་འདྲ་བ་དེ་སྔོན་ཐུག་འཕྲོད་བྱུང་མ་མྱོང༌། ད་རེས་ངས་ཁྱེད་ལ་རོགས་པ་ཞིག་བྱེད་འོང༌། ཁྱེད་རང་མར་སོང་ལ་འདི་དང་འདི་བྱེད་དགོས་ཞེས་མངགས་པར་ལྟར་ཕྱི་ལ་ཐོན། ཡུལ་མི་ཚོར་འདི་བྲག་གཡབ་རྒྱལ་པོ་རེད་འདུག་ཅེས་བཤད་པས་ཡུལ་མི་ཚོས་དེ་ག་རང་རེད། ཡིན་ནའང་ཁོ་སུས་ཀྱང་གླགས་མི་རྙེད་པར་དེ་སྔོན་གཅོད་པ་དང་སྔགས་པ་མང་པོས་ཞི་རྒྱས་དབང་དྲག་གི་ལས་སྦྱོར་འདྲ་མིན་བྱས་ནའང་རང་མཐུ་རང་ལ་ཟུག་པ་དང༌། བླ་མ་དགེ་བཤེས་མང་པོ་འདིའི་འཚུབ་ལྷོངས་ཀྱིས་འདས་གྲོངས་སོང་བ་ཡིན་ཟེར། འོ་ན་ངས་ཁོ་ཉི་མ་སང་ཉིན་ནས་མཐའ་ཡས་རྒྱ་མཚོའི་ཕ་ཁར་བསྐྱེལ་རྒྱུ་དང་ཡང་མིན་ན་དྲག་པོའི་སྦྱིན་བསྲེགས་ནང་བསྲེག་རྒྱུ་ཡིན། ཁྱོད་ཚོས་སྦྱིན་བསྲེགས་ཀྱི་རྒྱུ་ཆ་གྲ་སྒྲིགས་གྱིས་ཞེས་མངགས། སང་ཉིན་ཐབ་འདྲ་བོ་ཞིག་བཟོས་ཏེ་སྦྱིན་བསྲེགས་ཀྱི་གྲ་གཤམས། ནད་པ་བུ་མོ་དེ་ཕྱིར་འཁྲིད་བཅུག་ནས་པང་ལེབ་ཀྱི་གདན་ཁྲི་ཞིག་ལ་བཞག གྲོང་མི་ཡོངས་རྫོགས་ཚོགས་པའི་དབུས་སུ་བུ་མོ་དེ་ལ་སྡིག་འཛུབ་དང་འཐོར་ནས་བྲབས་ཞོར་ཁོ་རེ། ཁྱེད་བྲག་གཡབ་རྒྱལ་པོ་ཡིན་ནམ་དྲིས་པས། དེས་འཇིགས་ཞུམ་དང་བཅས་ཡིན་ལགས་ཟེར། ཁྱེད་ཀྱིས་གྲོང་སྡེ་འདིར་སྔ་ཕྱི་བར་གསུམ་དུ་མི་རྒྱུ་ཟོག་གསུམ་ལ་གནོད་པ་ཇི་ཙམ་བྱས་ཡོད། ད་རེས་ངས་ཁྱེད་མཐའ་ཡས་རྒྱལ་མཚོའི་ཕ་ཁར་བསྐྱེལ་པའམ་ཡང་ན་དྲག་པོའིསྦྱིན་བསྲེགས་ཀྱིས་མེ་ལ་སྟབས་མེད་ན་ང་རྣལ་འབྱོར་པ་མིན་པའི་རྟགས་གྱིས། ཞེས་ཟེར་ནས་དྲག་པོའི་སྦྱིན་བསྲེགས་ཀྱི་མགོ་རྩོམ་པ་དང་ཁོག་ཞུགས་གདོན་འདྲེ་དེས་སྐུ་མཁྱེན་ཐུགས་མཁྱེན་དེ་འདྲ་གནང་མི་ཉན། ངས་ད་ནས་གཟུང་གྲོང་པ་འདིའི་མི་ལྟ་ཞོག་ཁྱི་གཅིག་ལའང་གནོད་པ་མི་སྐྱེལ་བའི་དམ་བཅའ་བཞག་ཆོག ཅེས་སྐད་ངན་འཛེར་བས་ད་འོ་ན་དེ་རིང་ཚེ་ཐར་གཏོང་ཆོག ཕྱི་ཆད་གྲོང་པ་འདིར་གནོད་འཚེར་ཅུང་ཟད་བྱུང་ནའང་ངས་ཁྱེད་ཡན་པོར་མི་གཏོང་ཐག་གཅོད་ཡིན། ད་སོང་ཞིག་ཅེས་བཤད་ཞོར་འཐོར་ནས་སྤར་མོ་གང་གཏོར་བ་དང་ཁོག་ཞུགས་དེ་ཉིད་ཐོན་པས་ནད་པ་བུ་མོ་དེ་འགྱེལ་ནས་གཉིད། གཉིད་སད་པ་དང་སོས་དྲག་ཏུ་འགྲོ་ཟིན་པས་གྲོང་མི་ཐམས་ཅད་ཧ་ལས་ཏེ། བླ་མ་རིན་པོ་ཆེ་ང་ཚོའི་མཆོད་གནས་སུ་ཡུལ་ཕྱོགས་འདིར་ཅིསཀྱང་བཞུགས་རོགས་ཞེས་ནན་བསྐུལ་ཞུས་ནའང་མ་ཉན། མཐར་ཉིན་བདུན་རིང་བཞུགས་རྒྱུའི་རེ་བ་ལྟར་ཁས་བླངས་ནས་བཞུགས་མཐར་གྲོང་སྡེ་འདིས་ཤ་མར་རྩམ་པ་སོགས་བྲོ་ཆས་དང་ཡོ་བྱད་གཞན་ཡང་འདྲ་མིན་བཀལ་བའི་གཡག་གཉིས་བཅས་ཉིན་ཞག་ཁ་ཤས་བར་དུ་བསྐྱེལ་བ་བྱུང་སྐད། ཡང་དུས་གཞན་ཞིག་ཏུ་ཧོར་ཁོག་ནས་ཡིན་པའི་གྲྭ་རྒྱུན་བཅོ་ལྔ་ཙམ་དབུས་ལམ་ལ་ཞུགས་ཏེ་ཨ་རྒྱལ་སྒང་ལར་ཚྭ་འབོག་རྒྱབ་ནས་ཇ་སྐོལ་བཞིན་པའི་སྐབས། གོ་ཚོན་ལྡན་པའི་ཇག་པ་སྐྱ་མི་ཉི་ཤུ་ལྷག་ནས་གློ་བུར་དུ་མཐའ་ས་སྐོར་ཏེ་ཁ་ཕོར་ཙམ་ཡང་ཁུར་དབང་མེད་པར་ཆ་ཚང་འཕྲོག གྲྭ་རྒྱུན་དེ་དག་ཅི་བྱ་གཏོལ་མེད་ཀྱིས་རི་ངོས་ཤིག་ལ་འཛེགས་ནས་སོང་ཤུལ་ཇག་པ་ཚོས་ཇ་བཏུང་སྤག་ཟོས་ནས་ཅ་དངོས་ཚོ་བསྡུ་གསོག་གིས་འགྲོ་གྲབས་བྱེད་དུས་ཇག་པ་གཅིག་ཀྱང་ལང་རྒྱུ་མེད་པར་ཆགས། དེ་ནི་གྲྭ་རྒྱུན་དེ་དག་གི་ནང་ནས་གཅིག་གིས་དམིགས་བརྩེ་མའི་ལས་ཆོག་ཐོག་ནས་ཇག་འཆིང་གི་མན་ངག་ཤེས་སྟབས་རྩྭ་དྲུས་མ་ཞིག་ལ་མདུད་པ་དང་སྔགས་བཏབ་ནས་སྤུས་འོག་ཏུ་གནན། དེ་ནས་ཇག་པ་ཚོས་གང་བྱེད་ལྟ་གིན་སྡོད་པ་དེས་ཡིན། གཞི་ནས་ཇག་པ་ཚོ་སྐྲག་སྟེ་རྒྱངས་རིང་ནས་ངུ་འབོད་དང་བཅས་དགོངས་པ་མ་འཚང༌། ང་ཚོ་ཐར་ཐབས་གནང་དང༌། ཅ་དངོས་ཡོངས་རྫོགས་ཕྱིར་འབུལ་ཞུ་རྒྱུ་ཡིན། ང་ཚོས་གཤགས་པ་གང་དགོས་ནའང་ཞུ་ཆོག་ཅེས་འབོད་པར་གྲྭ་པ་དེས་ང་ཚོའི་ཅ་དངོས་རྣམས་ཧ་ལེན་རྒྱུ་གང་ཡང་མེད། ཁྱོད་ཚོས་གྲྭ་སའི་གྲྭ་པ་རྒྱུན་དུ་འདི་འདྲ་འཕྲོག་བཅོམ་བྱས་ནས་སངས་རྒྱས་བསྟན་པ་དང་ཁྱེད་ཚོའི་ཚེ་འདི་ཕྱི་གཉིས་ཀར་གནོད་པ་མ་གཏོགས་ཕན་ཐོགས་གང་ཡང་མེད་སྟབས། དེ་བས་མ་ཤི་བར་དུ་དེ་ག་རང་བྱས་ནས་སྡོད་ན་ཡག་ཤོས་རེད། བཀའ་གདམས་པའི་དགེ་བཤེས་ཚོས་སྡིག་ཅན་ཚེ་འཐུང་བར་ཤོག། ཅེས་སྨོན་ལམ་བཏབ་པ་འགྲུབ་ངེས་རེད་གསུངས། ཇག་པ་དེ་ཚོས་ཕྱི་ཆད་ང་ཚོས་སྲོག་ལ་བབ་ཀྱང་གྲྭ་སའི་གྲྭ་པ་ལ་གནོད་པ་སྤུ་རྩེ་ཙམ་ཡང་མི་བྱེདཅེས་གནའ་སྐྱེལ་ནས་དམ་བཅསའ་ཕུལ། དུས་དེ་ནས་བཟུང་ས་ཁུལ་དེ་དག་ནས་གྲྭ་སའི་གྲྭ་པ་རྐུ་ཇག་གིས་བརྡུང་བ་ཅུང་ཟད་ཉུང་དུ་ཕྱིན་སྐད། གོང་གསལ་དེ་དག་ནི་མཚོན་གཞི་རེ་ཟུང་ཟུར་འདོན་ཙམ་ལས་ལམ་གྱི་འགག་འཕྲང་རྣམས་སུ་ལུས་སྲོག་ལོངས་སྤྱོད་ལ་འཆག་གྲུམ་ཐེབས་པའི་གཏམ་རྒྱུད་ཤིན་ཏུའང་མང༌། དེ་ལྟར་རང་ཡུལ་ནས་ལེ་དབར་སྟོང་ཕྲག་གིས་ཆོད་པའི་ལམ་དུ་སེམས་ལྡན་སེམས་མེད་ཀྱི་འཇིགས་པ་ཅི་རིགས་སྣ་ཚོགས་ཡོད་སྟབས་གྲྭ་རྒྱུན་མང་པོ་དཔུང་སྒྲིག་ཐོག་འུར་རྡོ་དང་མདུང་རིང༌། སྲུང་མདུད་དང་མཚོན་སྲུང་བཅས་ལ་བརྟེན་དགོས་པའང་རྒྱུ་མཚན་དེ་དག་གིས་ཡིན་ལ། དེ་སྔོན་ལོ་ཙཱ་བ་ཚོ་ཡང་འཕགས་ཡུལ་དུ་ཕེབས་སྐབས་འཇིགས་པ་དང་གཉན་འཕྲང་དེ་བས་ཆེ་བར་འགྲིམ་ནས་རང་ལྗོངས་སུ་བསྟན་པ་རིན་པོ་ཆེ་ཉིན་མོ་ལྟར་གསལ་བར་བྱས་ཏེ། དེ་ཡང་རྭ་ལོ་ཆེན་པོ་འཕགས་ཡུལ་དུ་བརྟོལ་ནས་ཕྱིན་ལོག་རྗེས་དཔལ་རྡོ་རྗེ་འཇིགས་བྱེད་རྒྱུད་སྡེ་ཆ་ལག་དང་བཅས་པ་འཆད་ཉན་གྱིས་གཏན་ལ་ཕབ་སྟེ་རྒྱུད་སྡེའི་འདིའི་ཆེད་ཕྱིན་ཆད་སླར་ཡང་འཕགས་ཡུལ་དུ་ཕེབས་མི་དགོས་པར་བཟོས། དེ་བཞིན་འགོས་ལོ་དང༌། གཉན་ལོ། མར་ལོ་སོགས་ཀྱིས་དཔལ་གསང་བ་འདུས་པས་མཚོན། མདོར་ན་ཐེག་པ་ཆེན་ཆུང་སྔགས་དང་བཅས་པ་ཀུན་བོད་ཀྱི་ཞིང་སར་ཚུར་དྲངས་ཏེ་ཕྱི་ཆད་འཕགས་པའི་ཡུལ་དུ་མ་ཕེབས་ནའང་མདོ་སྔགས་ཀྱི་འཆད་ཉན་ཆ་ཚང་རང་ཡུལ་དུ་སྤྱོད་ཆོག་ཆོག་བྱས་འདུག་མོད། དེ་ལྟ་ནའང་མདོ་ཁམས་ཀྱི་ལྗོངས་འདི་ནས་བྱོན་པའི་གྲུབ་མཐའ་རིས་མེད་ཀྱི་མཁས་གྲུབ་ནམ་མཁའི་སྐར་ཚོགས་དང་ས་ཁའི་རྩི་ཏོག་ལྟར་བྱོན་པ་ཚོས་དབུས་ལྗོངས་སུ་བསྟན་པ་འཛིན་སྐྱོང་སྤེལ་གསུམ་གནང་བ་ལས་རང་ཁུལ་དུ་བཤད་སྒྲུབ་འཆད་ཉན་གྱི་རྐང་ཚུགས་ནས་རྒྱབ་ཏུ་རྡོག་ཁྲེས་དང་ལག་ཏུ་མདུང་རིང་ཁུར་བའི་ངལ་བ་ལ་མ་བརྟེན་ནའང་ཆོག་པའི་འཕྲིན་ལས་སྐྱོང་མཁན་ཞིག་ད་སྔོན་རྒྱུ་རྐྱེན་གང་ཞིག་གིས་མ་བྱུང་བའམ་ཕྱི་ཆད་རྒྱུ་རྐྱེན་གང་ཞིག་ལ་ལང་ཕྱོགས་བཟུང་ན་ཕན་པའི་དཔྱོད་པ་འདི་ཉིད་མི་རབས་འདིའྀ་ཐོག་བཤད་ན་ངའི་ཐོག་ཁ་དམག་བྱ་རྒོད་རུབ་པ་ལྟར་ཡོང་ངེས་པས་བཤད་མི་ཕོད་མོད། མི་རབས་རྗེས་མ་ཚོས་ཅིས་ཀྱང་དཔྱོད་རོགས་གྱིས་ཞེས་ཀྱང་བསྐུལ་བ་ལགས་སོ།། དེ་ལྟར་ལམ་དུ་གཟིག་རྒྱབ་བླ་བྲང་གི་དྲེལ་པའི་རྒྱུད་ནས་ཨ་རྒྱ་སྒང་ལ་བརྒལ་ཏེ། རིམ་གྱིས་སྡེ་དགེ་དང་འབྲི་ཆུ། འཇོ་མདའ་གོ་འཇོ། ཆབ་མདོ། ཟླ་ཆུ། ངོམ་ཆུ། བེ་རི། ཚ་བ་རོང༌། རྒྱལ་མོ་དངུལ་ཆུ། དཔའ་ཤོད། ར་ཡུལ། མཐོང་སྨོན། སྤོ་བོ་སྤྲ་མོག། ཉི་ཁྲི། བར་ལ་རྒྱུད་དེ་ཁམས་བཞས་སུ། ཀོང་པོའི་བར་ལ་བརྒལ་ནས།།ཁམས་པའི་ཕ་ཡུལ་དྲན་བྱུང༌།།ཞེས་པ་ལྟར་ཆུ་བོ་བརྒྱ་ཕྲག་ལ་རྒྱབ་གཟུགས་གཏོད། རི་བོ་སྟོང་ཕྲག་ལ་ཞབས་རྗེས་ཕབ་ནས་ཁམས་པའི་ས་ཚུགས་བརྒལ་ཏེ་མལ་གྲོ་གོང་དཀར་བརྒྱུད་ཟླ་བ་གཉིས་དང་ཉིན་མ་གསུམ་ཙམ་ཕྱིན་རྗེས་སྤྱི་ལོ་༡༩༤༨བོད་ཟླ་གསུམ་པའི་ནང༌། ཆེན་པོ་བོད་ཀྱི་རྒྱལ་ས། བསྐལ་བ་ཡར་ཐོག་གི་དུས་སུ་འོམ་ཐང་ཞེས་བསྙད་པ། མེས་དབེན་སྲོང་བཙན་སྒམ་པོས་ཡ་ཀླུང་ནས་རྒྱལ་ས་གང་དུ་སྤོས་ཤིང༌། འུ་ཤིང་ཀོང་ཇོས་གདན་དྲངས་པའི་ཇོབོ་ཤཀྱཱ་མི་ནི་གང་དུ་བཞུགས་པའི་གནས། ར་ས་འཕྲུལ་སྣང་གི་གཙུག་ལག་ཁང་བཞེངས་པ་ནས་ར་ས་དང༌། དུས་ཕྱིས་ཆོས་འཁོར་དཔལ་གྱི་ལྷ་ས་ཞེས་གྲགས་པ་ཆོས་བཟང་ལྷའི་གྲོང་ཁྱེར་མི་ཡུལ་དུ་འཕོས་པ་འདྲ་བ་དེར་ཞབས་ཟུང་འཁོར་ལོའི་རེ་ཁ་མངོན་པར་འཁོད། དབུས་འགྱུར་ཆོས་ཀྱི་ཞིང་སར་ཞབས་ཟུང་འཁོར་ལོའི་རེ་ཁ་མངོན་པར་འཁོད་ནས་ཀྱང༌། འཛམ་གླིང་རྟེན་གྱི་གཙོ་བོ་ཇོ་བོ་ཤཱཀྱ་མི་ནེ་དང༌། ཇོ་བོ་ལོ་ཀེ་ཤྭ་ར་སོགས་དབུས་ཁུལ་གྱི་རྟེན་གཙོ་ཁག་དང་གདན་ས་ཆེན་པོ་སེར་འབྲས། རྒྱུད་གྲྭ་སྟོད་སྨད། རྨེ་རུ། ཀུན་བདེ་གླིང༌། ཕན་རྒྱས་གླིང༌། ཚེ་སྨོན་གླིང༌། ཚེ་མཆོག་གླིང་སོགས་རིས་མེད་ཆོས་སྡེ་ཁག་ཀུན་ལ་སྔ་ཕྱི་ཟླ་བ་གཅིག་ལྷག་གི་རིང་ལ་མཆོད་མཇལ་དང་ཕྱག་མཆོད་ཐུགས་སྨོན་རྒྱ་ཆེར་མཛད། ན་ཚོད་གཞོན་ནུའི་ལང་ཚོ་དར་བ་དང༌།། ལྷན་ཅིག་དབུས་འགྱུར་དམ་པའི་ཆོས་ཀྱི་ཞིང༌།། གསུང་རབ་དགོངས་འགྲེལ་བཅས་པའི་གཞུང་ལུགས་ལ། ། ཐོས་པ་རྒྱ་མཚོའི་ཕ་མཐར་སོན་ཕྱིར་ཕེབས།། རི་ཁྲི་ཆུ་སྟོང་འཛིང་བའི་གྲོག་རོང་ནས།། གཟུགས་མེད་གདུག་པའི་འདྲེ་སྲིན་གདོན་བགེགས་དང༌།། གཟུགས་ཅན་རྐུ་ཇག་སེམས་མེད་འབྱུང་བཞི་ཡིས།། མ་གཙེས་གང་ཞིག་འདོད་པའི་གླིང་དུ་རྒྱུ།། སྒང་དྲུག་རི་བོ་རྡོག་པའི་འོག་ཏུ་རྫིས།། གཙང་ཆེན་རྣམ་བཞིའི་སྐེད་པ་འཕྲེད་དུ་བཅད།། བར་ལ་བརྒལ་ནས་དབུས་འགྱུར་ཆོས་ཀྱི་ཞིང༌།། ཞབས་ཀྱི་འཁོར་ལོའི་རེ་ཁ་མངོན་པར་བཀོད།། གང་ཁྱེད་ཞབས་ཟུང་གང་དུ་བསྒྱུར་བ་དེར།། བཀྲ་ཤིས་དཔལ་གྱི་རི་མོ་བཀྲ་བར་བཀོད།། མཆོག་གི་མཛད་པའི་རྣམ་ཐར་མཆོག་འདི་ཀོ། བརྗོད་པར་འདོད་ཀྱང་མཐའ་དག་བརྗོད་ནུས་མིན།། ཞེས་པ་ཡང་སྡོམ་ཚིག་དང་འབྲེལ་བའི་བར་སྐབས་ཀྱི་ངལ་གསོ་བའི་ཚིགས་སུ་བཅད་པའོ།། གང་ཡང་བདེ་གཤེགས་ཆོས་ཚུལ་མནྡ་ར་བའི་ཕྲེང་བ་དག་ནི་ཡིད་ཀྱི་ན་ཆུང་རྒྱན་དུ་འཆང་བར་སྐལ་བཟང་མིག་གི་བུང་བས་རྩེན་བྱེད་ཅིང༌།། ཐོས་པ་འཛིན་པའི་གནམ་གོས་ལས་མཆེད་གཞུང་མང་སྤྲིན་གྱི་མེ་ཏོག་འཐོར་བས་ཡིད་ཀྱི་ཞིང་ས་གཤིན་པོ་དག་ལ་རྣམ་པར་དཀར་བའི་དགེ་ཚོགས་བསྐྲུན།། དམ་པའི་སྐྱེ་བོ་རྣམས་ནི་ཕན་བདེའི་འོད་སྣང་འབྱེད་ལ་སྟོན་ཀའི་ཟླ་བ་ཇི་བཞིན་གསལ་བས་འགྲོ་བའི་ཡིད་མཁར་རི་དྭགས་མཚན་མའི་ཟོལ་དུ་འཆར།། དགྲ་མེད་གཉེན་གྱི་མཆོག་ཏུ་བསྔགས་འོས་དཔག་བསམ་ཤིང་དང་འདོད་འཇོ་ནོར་བཞིན་དམ་པའི་ཆེ་བ་འདི་ཀོ་སུས་ཀྱང་ཇི་བཞིན་བརྗོད་པ་ནུས་མ་ལགས།། རྗེ་བཙུན་བླ་མ་དམ་པ་ཀླུ་སྦྱིན་དགེ་བའི་བཤེས་གཉེན་ཆེན་པོ་བློ་བཟང་འཇམ་དབྱངས་དཔལ་བཟང་པོ་མཆོག་གི་རྣམ་པར་ཐར་པ་མདོ་ཙམ་བརྗོད་པ་དད་གསུམ་རྦ་རླབས་ཕྱུར་བའི་ཆུ་གཏེར་ལས་རིགས་ཕུན་སུམ་ཚོགས་པར་སྐྱེ་བ་བཞེས་པ་ནས་དབུས་འགྱུར་ཆོས་ཀྱི་ཞིང་སར་བསྐྱོད་པའི་ཚུལ་གྱི་རླབས་ཕྲེང་སྟེ་དང་པོའོ།།    །།